代謝人見惠墨竹
作者：朱淑真
朝代：宋

paragraphs: 紛紛桃李皆凡俗，四時之中惟有竹。
非惟蒼翠列風輕，對之自覺清人肉。
羨君年少多才藝，筆墨潛偷造化力。
掃出一枝爰惠我，清陰翠色驚滿幅。
嗟我得之喜何以，貪夫忽獲珠盈斛。
朝夕捧玩不知疲，如在太白樓上宿。
遽令標軸掛壁間，勁節直日長目前。
不必溪邊尋六逸，不必林間訪七賢。
豈使閻本與王維，獨擅古念稱神師。
又有屏間名浪得，誤墨成形何足奇。
未若一筆掃一枝，渭川移來人莫疑。
珍藏欲默默不得，命牋索筆成新詩。
詩窮紙滿意不盡，閣筆無語愧才稀。